钦定古今图书集成/明伦汇编/氏族典/第397卷 > 李义壮
## 钦定古今图书集成/明伦汇编/氏族典/第397卷 > 李义壮

按《广东通志》：“义壮字稚大，番禺人。嘉靖癸未进士。初
令仁和，其政在锄治豪强，矜恤茕独。三年迁户部主
事，司临清，钞关以进，羡馀七万，受旌，改礼部仪制。义
壮工古文词，其时诸郎如田汝成、王慎中、屠应峻，悉
负儁名，而独严事义壮，以为益友。历员外郎，出为广
西督学佥事，转湖广副使，备兵辰、沅。历四川参政、福”
建按察使。革冗弊，清吏蠹，杜请托，缙绅大夫莫敢干
以私者。转右布政，擢佥都御史，巡抚贵州。时方征苗，
所规画多与总制张岳相左，遂乞休归。所著有《三洲
稿》行于世。子成性，领乡试第一。